Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης 163/2001/ΕΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA-κατάρτιση) (2001-2005) (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2003/0064 (COD)

Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης 163/2001/ΕΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA-κατάρτιση) (2001-2005)

1. Ιστορικο

Διαβίβαση της πρότασης στο Συμβούλιο και στο Ευρωπαϊκό Κοινοβούλιο [COM (2003) 188 τελικό 2003/0064 (COD)]: 16 Απριλίου 2003

Γνώμη της Ευρωπαϊκής Οικονομικής και Κοινωνικής Επιτροπής: 24 Σεπτεμβρίου 2003.

Γνώμη της Επιτροπής των Περιφερειών: 9 Οκτωβρίου 2003.

Γνώμη του Ευρωπαϊκού Κοινοβουλίου σε πρώτη ανάγνωση: 12 Φεβρουαρίου 2004.

2. Στοχοι της Προτασησ της Επιτροπησ

Το πρόγραμμα "MEDIA κατάρτιση", που εγκρίθηκε από το Συμβούλιο στις 19 Ιανουαρίου 2001 για πενταετή περίοδο με προϋπολογισμό 50 εκατομμυρίων ευρώ (EUR 15), λήγει στις 31 Δεκεμβρίου 2005. Ο στόχος της παρούσας πρότασης απόφασης είναι η παράταση του προγράμματος ως έχει κατά ένα επιπλέον έτος (2006). Προτείνεται προϋπολογισμός 7,4 εκατομμυρίων ευρώ για την εν λόγω μονοετή παράταση, ούτως ώστε να ληφθεί υπόψη η διεύρυνση της Ευρώπης σε 25 κράτη μέλη. Tο εν λόγω ποσό προστίθεται στο υπάρχον ποσό των 50 εκατομμυρίων ευρώ (έτσι ο προϋπολογισμός θα ανέλθει σε 57,4 εκατομμύρια ευρώ).

3. Στοχοσ της Τροποποιημενησ Προτασησ

Η τροποποιημένη πρόταση προσαρμόζει την αρχική πρόταση λαμβάνοντας υπόψη τον αντίκτυπο της διεύρυνσης για τα έτη 2004 και 2005, ενώ η πρόταση της Επιτροπής ελάμβανε υπόψη τη διεύρυνση μόνο σε σχέση με την παράταση για το έτος 2006. Με τον τρόπο αυτό θα αποσαφηνιστεί το δημοσιονομικό πλαίσιο για το υπόλοιπο του προγράμματος.

4. Γνωμη Της Επιτροπης Σχετικα Με Τις Τροπολογιεσ που Ενεκρινε Το Ευρωπαϊκο Κοινοβουλιο

Εγκρίθηκαν δύο τροπολογίες κατά τη σύνοδο της ολομέλειας.

Η τροπολογία 1 εισάγει μια νέα αιτιολογική σκέψη 2β, που προβλέπει την υποχρέωση της Επιτροπής να υποβάλει πλήρη και εμπεριστατωμένη έκθεση αξιολόγησης για το πρόγραμμα «MEDIA κατάρτιση» το αργότερο έως τις 31 Δεκεμβρίου 2005, ούτως ώστε το Ευρωπαϊκό Κοινοβούλιο και το Συμβούλιο να μπορέσουν να εξετάσουν την πρόταση για έκδοση νέου προγράμματος κοινοτικής δράσης για τον οπτικοακουστικό τομέα, το οποίο εξαγγέλθηκε για το 2004 και προγραμματίζεται να αρχίσει το 2007.

Η τροπολογία 2 τροποποιεί τον προϋπολογισμό που προτείνει η Επιτροπή. Tο ποσό των 57,4 εκατομμυρίων ευρώ αντικαθίσταται από το ποσό των 59,4 εκατομμυρίων ευρώ. Tο επιπλέον ποσό των 2 εκατομμυρίων ευρώ προορίζεται να λάβει υπόψη τον αντίκτυπο της διεύρυνσης για το 2004 και το 2005 [όπως προβλέπεται στην ανακοίνωση της Επιτροπής COM (2003) 777].

4.1 Τροπολογίες που έγιναν εξ ολοκλήρου αποδεκτές από την Επιτροπή

Η Επιτροπή, με πνεύμα συμβιβασμού, δέχθηκε και τις δύο τροπολογίες που πρότεινε το Κοινοβούλιο. Η Επιτροπή προτίθεται να υποβάλει έκθεση αξιολόγησης για τα προγράμματα MEDIA έως τις 31 Δεκεμβρίου 2005, όπως προβλέπεται στη νέα αιτιολογική σκέψη, αλλά θεωρεί ότι αυτό σε καμία περίπτωση δεν επηρεάζει το δικαίωμα πρωτοβουλίας της να υποβάλει ενδεχομένως, πριν από την εν λόγω ημερομηνία, προτάσεις για νέο πρόγραμμα για τον ευρωπαϊκό οπτικοακουστικό τομέα - το οποίο θα αρχίσει να εφαρμόζεται αμέσως μόλις λήξουν τα προγράμματα MEDIA Plus και MEDIA Κατάρτιση - και ότι η νέα αιτιολογική σκέψη δεν θίγει το καθήκον των λοιπών θεσμικών οργάνων να εξετάσουν οιαδήποτε τέτοια πρόταση σύμφωνα με τις διατάξεις που προβλέπει η Συνθήκη.

4.3 Τροποποιημένη πρόταση

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως εκτίθεται ανωτέρω.